b'\n_START_ARTICLE_\nH\xc3\xa5ndgranat\n_START_PARAGRAPH_\nH\xc3\xa5ndgranat er en granat, en metallbeholder med sprengstoff, som er konstruert for \xc3\xa5 kastes med h\xc3\xa5ndmakt.\n_START_SECTION_\nHistorikk og typer\n_START_PARAGRAPH_\nOrdet granat kommer fra det gamle franske (pome) grenate som betyr \xc2\xabgranateple\xc2\xbb, et ord som ble valgt fordi st\xc3\xb8rrelsen p\xc3\xa5 de f\xc3\xb8rste granatene og granatsplintene minte soldatene om disse fruktene og fr\xc3\xb8ene inni. Grenaderer var opprinnelig soldater som var spesialister p\xc3\xa5 \xc3\xa5 kaste granater, og ble brukt utelukkende til dette. De f\xc3\xb8rste  h\xc3\xa5ndgranatene kom allerede p\xc3\xa5 1600-tallet, og var konstruert som sm\xc3\xa5 kanonkuler fylt med krutt og med en brennbar lunte. I motsetning til tidligere kriger hvor soldatene normalt stod p\xc3\xa5 geledd p\xc3\xa5 avstand og skj\xc3\xb8t mot hverandre, var f\xc3\xb8rste verdenskrig i st\xc3\xb8rre grad en skyttergravskrig med mye n\xc3\xa6rkamper, der h\xc3\xa5ndgranater mer kom til sin rett.\n_START_SECTION_\nModerne granater\n_START_PARAGRAPH_\nDen moderne h\xc3\xa5ndgranaten ble patentert av sersjant Niels Waltersen Aasen fra Rissa i S\xc3\xb8r-Tr\xc3\xb8ndelag i 1906. I 1916 ble han utnevnt til ridder av den franske \xc3\xa6reslegion for oppfinnelsen._NEWLINE_Idag finnes det flere typer h\xc3\xa5ndgranater med ulike egenskaper og bruksomr\xc3\xa5der. De vanligste typene er splint-, sjokk-, r\xc3\xb8yk-, CS-, lys- og brannh\xc3\xa5ndgranat. Man deler ofte h\xc3\xa5ndgranater inn i to grupper; offensive og defensive granater. Offensive granater brukes i angrep og har en mindre skaderadius som gj\xc3\xb8r at man kan kaste dem og storme fremover. Defensive granater, som for eksempel splintgranater, er ment for bruk i forsvar, og krever at man tar dekning etter de blir kastet, da splintene spres i en st\xc3\xb8rre radius. _NEWLINE_Moderne h\xc3\xa5ndgranater har en tidsforsinket utl\xc3\xb8sermekanisme. Lengden p\xc3\xa5 forsinkelsen kan variere avhengig av type granat, men er normalt 4-5 sekunder. Flere av typene har overlappende egenskaper. For eksempel vil en r\xc3\xb8ykgranat av typen HC hvit r\xc3\xb8ykgranat avgi en intens r\xc3\xb8yksky samtidig som den generere s\xc3\xa5 mye varme at den kan benyttes til \xc3\xa5 starte en brann. _NEWLINE_De mest kjente klassiske h\xc3\xa5ndgranatene er den tyske stavgranaten Stielhandgranate 24 (sprenggranat), og den engelske Mills-granaten (splintgranat), som har det karakteristiske ananasutseende. Begge ble brukt under f\xc3\xb8rste og andre verdenskrig. Stavgranaten har den fordelen at den kan kastes mye lenger grunnet skaftet - men de er samtidig tyngre og tar mye mer plass.'